
[bookmark: _Hlk26974291]Σύμφωνα με την τελευταία τριμηνιαία έρευνα CBI Distributive Trends[footnoteRef:1], μετά από έξι συνεχείς μήνες μείωσης των πωλήσεων, οι έμποροι λιανικής του Ηνωμένου Βασιλείου ανέφεραν, για τον μήνα Νοέμβριο 2019, αμετάβλητους όγκους πωλήσεων (η σύγκριση γίνεται σε σχέση με τον αντίστοιχο μήνα του προηγούμενου έτους). Οι έμποροι φρέσκων φρούτων και λαχανικών ανέφεραν τη μεγαλύτερη αύξηση πωλήσεων για τον Νοέμβριο, ενώ στον αντίποδα βρέθηκαν τα καταστήματα γενικού εμπορίου (non specialised stores) και ειδών ένδυσης, αλλά και η λιανική πώληση εκτός καταστημάτων (non-store retail) που παρουσίασαν πτώση. Οι έμποροι λιανικής ευελπιστούν ότι αύξηση πωλήσεων θα σημειωθεί τον τρέχοντα μήνα Δεκέμβριο. [1:  CBI: Confederation of British Industry] 

Οι πωλήσεις μέσω διαδικτύου συνεχίζουν να αυξάνουν. Άξιο επισήμανσης είναι όμως το γεγονός ότι συνεχώς υποχωρεί ο ρυθμός αύξησης των εν λόγω πωλήσεων.
Η συνολική απασχόληση ήταν γενικά σταθερή κατά τη διάρκεια του τρέχοντος έτους μέχρι τον Νοέμβριο, ενώ η αύξηση της μερικής απασχόλησης που παρατηρήθηκε (ήταν η μεγαλύτερη αύξηση των 5 τελευταίων ετών) αντισταθμίστηκε από την περαιτέρω μείωση της πλήρους απασχόλησης. Από την πλευρά τους οι παραγγελίες προς προμηθευτές μειώθηκαν για έβδομο συνεχόμενο μήνα και μάλιστα με ταχύτερο ρυθμό τον Νοέμβριο σε σύγκριση με τον Οκτώβριο. 
Γενικότερα, οι όροι του επιχειρείν στο Ηνωμένο Βασίλειο αναμένεται να παραμείνουν σταθεροί τους επόμενους τρεις μήνες. Χαρακτηριστικό όμως του γενικότερου κλίματος δισταγμού και επιφύλαξης που επικρατεί μεταξύ των επιχειρηματιών του τομέα λιανικής είναι το γεγονός ότι οι έμποροι λιανικής προγραμματίζουν να δαπανήσουν για επενδύσεις το επόμενο έτος 2020 λιγότερα από όσα δαπάνησαν το τρέχον έτος.

Η αγορά χονδρικής
Οι χονδρέμποροι εισέρχονται στην περίοδο των Χριστουγέννων αισθητά απογοητευμένοι, καθώς οι προσδοκίες τους για αύξηση πωλήσεων πέραν του μέσου όρου δεν εκπληρώθηκαν, ενώ αντίθετα αντιμετωπίζουν τη μεγαλύτερη πτώση πωλήσεων χονδρικής από τον Αύγουστο του 2012. Οι παραγγελίες επίσης μειώθηκαν και μάλιστα με τον ταχύτερο ρυθμό που είχε να σημειωθεί από τον Ιούλιο του 2016, ενώ αναμένονται περαιτέρω μειώσεις τον επόμενο μήνα.

Γενικά για τη βρετανική οικονομία
Η Anna Leach, Deputy Chief Economist του CBI, επισήμανε ότι: "η αβεβαιότητα του Brexit εξακολουθεί να επηρεάζει τα επενδυτικά σχέδια για το επόμενο έτος, τα οποία παραμένουν αδύναμα. Καθώς η περίοδος των εκλογών είναι σε πλήρη εξέλιξη … θα εξαρτηθεί από την επόμενη κυβέρνηση να μετατρέψει τα ζεστά λόγια που έχουν ειπωθεί σε δράση. "
Γενικότερα, κατά τη διάρκεια του 2019 η ανάπτυξη της βρετανικής οικονομίας ήταν ευμετάβλητη καθώς η επιχειρηματική δραστηριότητα μεταβαλλόταν ανάλογα με τις διαφορετικές προθεσμίες του Brexit και αυτό είχε σαν αποτέλεσμα η συνολική δυναμική της οικονομίας να έχει επιβραδυνθεί. Σύμφωνα με την έρευνα CBI Distributive Trends, σε περίπτωση "ομαλής" μετάβασης σε ένα Brexit deal αναμένεται η οικονομία να συνεχίσει να αναπτύσσεται με χαμηλούς ρυθμούς, ενώ μια έξοδος του ΗΒ από την ΕΕ χωρίς συμφωνία εκτιμάται ότι θα πλήξει σημαντικά την παραγωγή και τις χρηματοπιστωτικές αγορές. 

Συνημμένα μπορείτε να βρείτε τα κύρια ευρήματα της έρευνας CBI Distributive Trends.



Ο Προϊστάμενος




	Γεράσιμος Λαζαρής
									Γενικός Σύμβουλος ΟΕΥ Β


ΠΙΝΑΚΑΣ ΑΠΟΔΕΚΤΩΝ


· Enterprise Greece
· Πανελλήνιος Σύνδεσμος Εξαγωγέων (ΠΣΕ)
· Σύνδεσμος Εξαγωγέων (ΣΕΒΕ)
· Σύνδεσμος Εξαγωγέων Κρήτης (ΣΕΚ)
· Κεντρική Ένωση Επιμελητηρίων Ελλάδος (ΚΕΕΕ) και τα μέλη αυτής
· Σύνδεσμος Επιχειρήσεων & Βιομηχανιών (ΣΕΒ)
· Σύνδεσμος Βιομηχανιών Ελλάδος (ΣΒΕ)
· Ελληνική Παραγωγή
· Σύνδεσμος Ελληνικών Βιομηχανιών Τροφίμων
· Πανελλήνιος Σύνδεσμος Επιχειρήσεων Κατεψυγμένων Τροφίμων
· Ένωση Βιομηχανιών-Βιοτεχνιών Ζαχαρωδών Ελλάδος
· Κεντρική Συνεταιριστική Ενωση Αμπελοοινικών Προιόντων (KEOΣOE)
· Σύνδεσμος Μικρών Οινοποιών Ελλάδος (ΣΜΟΕ)
· Εθνική Διεπαγγελματική Οργάνωση Αμπέλου και Οίνου (ΕΔΟΑΟ)




ΠΑΡΑΡΤΗΜΑ

Κύρια ευρήματα της έρευνας CBI Distributive Trends


Λιανοπωλητές
• Το 38% των ερωτηθέντων ανέφεραν ότι οι πωλήσεις αυξήθηκαν τον Νοέμβριο, ενώ το 41% ​​δήλωσαν ότι μειώθηκαν, μία διαφορά -3%  
• Οι έμποροι λιανικής πώλησης αναμένουν αύξηση του όγκου πωλήσεων για την περίοδο του έτους έως το Δεκέμβριο (+ 21%), καθώς το 44% αναμένει αύξηση και το 23% πτώση
• Το 38% ανέφερε τις πωλήσεις για την εποχή του έτους ως καλές και το 30% τις ανέφερε ως κακές, εμφανίζοντας μια διαφορά + 8%. Αυτό αναμένεται να βελτιωθεί περαιτέρω τον Δεκέμβριο (+ 15%)
• Οι παραγγελίες στους προμηθευτές μειώθηκαν για έβδομο συνεχόμενο μήνα: το 32% ανέφερε αύξηση, ενώ το 42% δήλωσε πτώση, εμφανίζοντας μια διαφορά -9%. Οι έμποροι λιανικής αναμένουν ανάκαμψη των παραγγελιών τον επόμενο μήνα (+ 12%)
• Τα επίπεδα των αποθεμάτων σε σχέση με τις αναμενόμενες πωλήσεις υποχώρησαν από το ύψος ρεκόρ του περασμένου μήνα (+ 30% από + 52%) και αναμένεται να επανέλθουν στο μέσο όρο τον Δεκέμβριο (+ 18%).
• Οι όροι του επιχειρείν αναμένεται να παραμείνουν σταθεροί κατά τη διάρκεια του επόμενου τριμήνου (+ 4%), μετά από απότομη εξασθένιση των προσδοκιών το περασμένο τρίμηνο (-25%).
• Οι επενδυτικές προοπτικές για το επόμενο έτος υποχώρησαν για έκτο συνεχόμενο τρίμηνο (-38%) και μάλιστα με ταχύτερο ρυθμό σε σχέση με το τελευταίο τρίμηνο (-19%).
• Η συνολική απασχόληση ήταν σε γενικές γραμμές αμετάβλητη κατά τη διάρκεια του έτους έως το Νοέμβριο (-4% από -13% τον Οκτώβριο), γεγονός το οποίο ήταν η πιο θετική εξέλιξη τα τρία τελευταία χρόνια. Αυτό οφείλεται στον ταχύτερο ρυθμό αύξησης της μερικής απασχόλησης τα τελευταία  πέντε χρόνια (+ 18% από -6%), ενώ η εργασία πλήρους απασχόλησης συνέχισε να μειώνεται (-24% από -16%)
• Οι μέσες τιμές πώλησης το Νοέμβριο αυξήθηκαν με παρόμοιο ρυθμό σε σχέση με το τελευταίο τρίμηνο (+ 64% από + 67%), ενώ το επόμενο τρίμηνο αναμένεται ελαφρά μείωση (+ 53%).
• Οι ετήσιες πωλήσεις μέσω διαδικτύου επιβραδύνθηκαν αλλά με ρυθμούς χαμηλότερους σε σχέση με τον Ιούνιο (+ 25% από 49%) με παρόμοιο ρυθμό αύξησης να αναμένεται και τον επόμενο μήνα (+ 23%).
Οι χονδρέμποροι
• Το 29% των χονδρεμπόρων ανέφεραν ότι ο όγκος των πωλήσεων ήταν μεγαλύτερος σε σχέση με το προηγούμενο έτος και το 60% δήλωσαν ότι ήταν χαμηλότερος, μία διαφορά -31%. Οι όγκοι πωλήσεων αναμένεται να μειωθούν με αργό ρυθμό τον επόμενο μήνα (-14%)
• Οι παραγγελίες στους προμηθευτές μειώθηκαν με τον πιο έντονο ρυθμό που έχει να σημειωθεί από τον Ιούλιο του 2016 (-25% από + 7%), ενώ αναμένεται περαιτέρω επιδείνωση το Δεκέμβριο (-31%).
• Τα αποθέματα χονδρικής πώλησης υποχώρησαν αισθητά σε σχέση με τις αναμενόμενες πωλήσεις από ένα ύψος ρεκόρ τον περασμένο μήνα σε επίπεδο που θεωρείται οριακά κάτω από επαρκές (-5% από + 43%).
Αγορές αυτοκινήτων
• Το 40% των εμπόρων αυτοκινήτων ανέφεραν ότι ο όγκος των πωλήσεων ήταν μεγαλύτερος από το προηγούμενο έτος και το 52% δήλωσαν ότι ήταν μικρότερος, με τη διαφορά να είναι -12%. 

